ᐊᑯ ᒋᓴᔅ ᒂ ‍ ᐃᑎᓱᒪᑦ ᐊᓂᔭ ᐅᒋᔅᒋᓄᐊᒧᐛᑭᓇ ᒐᒋ ᐳᓯᔨᒋ ᐊᓂᔭ ᐅᐤᑎᔪᐤ,
ᓴᔅ ᒐᒋ ᓂᑲᓐ ᐃᔅᒋᒪᔨᒋ ᐊᓐᑕ ᒂᔅᑕᒐᑲᒻ ᐊᓂᔭ ᓴᑲᐃᑭᓂᔪᐤ,
ᒪᒂᒡ ᐎᔾ ᑲ ‍ ᒋᐛᑎᓴᐛᑦ ᐊᓂᔭ ᐃᔪᐛ᙮
ᐃᔅᐱ ᒪᒃ ᑲ ‍ ᒋᐛᑎᓴᐛᑦ ᐊᓂᔭ ᐃᔪᐛ,
ᐊᑯ ᒂ ‍ ᓴᑭᒋᐛᑦ ᐊ ‍ ᐸᐃᑯᓯᑦ ᐊᓐᑕ ᐱᔅᑯᑎᓇᔪᐤ ᒐᒋ ᐊᔭᒥᐊᑦ᙮
ᐃᔅᐱ ᒪᒃ ᐛᑕᑯᓯᔨᒡ ᐊᔅᒄ ᐊᓐᑕ ᒋ ‍ ᐸᐃᑯᓱᐤ ᒋᓴᔅ᙮
ᐊᓂᔭ ᒪᒃ ᑲ ‍ ᐃᔅᐱᔅ ᑕᑦ ᐊᓐᑕ ᓴᔅ ᑕᐅᒡ ᒋ ‍ ᑎᑯᓂᔪᐤ ᐊᓂᔭ ᐅᐤᑎᔪᐤ ᐊᓐᑕ ᑲ ‍ ᐳᓯᔨᒋ ᐊᓂᔭ ᐅᒋᔅᒋᓄᐊᒧᐛᑭᓇ,
ᓇᔅᒡ ᐊ ‍ ᐊᐃᑕᐅᑯᒡ ᐊ ‍ ᐃᔨᒪᐊᒡ᙮
ᒐᑲᑦ ᒪᒃ ᒋ ‍ ᐸᑕᐱᓂᔪᐤ,
ᓴᓯᑲᓐ ᓂᔅᑐ ᑭᔭ ᐊᓱᑕᒡ ᐊ ‍ ᐃᔅᐱᔨᒡ ᐊᑯ ᒋᓴᔅ ᒂ ‍ ᓂᑐᐛᐱᒪᑦ ᐊᓂᔭ ᐅᒋᔅᒋᓄᐊᒧᐛᑭᓇ,
ᓂᐱᒡ ᐊ ‍ ᐱᒧᑕᑦ᙮
ᐃᔅᐱ ᒪᒃ ᒋᔅᒋᓄᐊᒧᐛᑭᓐᒡ ᐎᔭᐱᒪᒡ ᐊ ‍ ᐱᒧᑕᔨᒋ ᓂᐱᒡ ᒋᒋᐛ ᒋ ‍ ᑯᔅᑕᒍᐅᒡ,
ᐊᔅᐱᔅ ᑯᔅᑕᒋᒡ ᒪᒃ ᒋ ‍ ᐊᓯᒂᐅᒡ ᐊᒪᒡ ᐊ ‍ ᐃᔅᒋᔄᒡ,
“ᒋᐱᔾ ᐊᓐ !”
ᒥᒄ ᒪᒃ ᑎᐛᒡ ᒋᓴᔅ ᒋ ‍ ᐃᔨᒪᐊᐤ ᐊ ‍ ᐃᑕᑦ,
“ᒋᔭᒪᔨᑎᒧᒄ,
ᐊᐅᒄ ᐛᔅ ᐊᓐ ᓂᔾ,
ᐊᑲᐎᔾ ᑯᔅᑕᒋᒄ᙮”
ᐊᑯ ᐱᑕᕐ ᐊᑕᑦ,
“ᐅᑎᐸᔨᒋᒐᐤ,
ᑕᑈ ᐊ ‍ ᐊᐎᓇ ᒋᔾ,
ᐸᒋ ᐃᓯ ᒐᒋ ᓂᑐᐛᐱᒥᑕᓐ ᓂᐱᒡ ᐊ ‍ ᐱᒧᑕᔭᓐ᙮”
ᐊᑯ ᒋᓴᔅ ᐊᑕᑦ,
“ᐊᔅᑎᒻ᙮”
ᐊᑯ ᐱᑕᕐ ᑲ ‍ ᑭᐸᑦ ᓇᑐᐛᐱᒪᑦ ᐊᓂᔭ ᒋᓴᓴ ᓂᐱᒡ ᐊ ‍ ᐱᒧᑕᑦ᙮
ᐃᔅᐱ ᐱᑕᕐ ᐎᔭᐸᑕᐧᒃ ᑕᓐ ᐊᔅᐱᔅ ᒥᔅᑎᔪᑎᓂᔨᒡ ᒋ ‍ ᑯᔅᑕᒍᐤ,
ᐊᑯ ᒂ ᐊᑎ ‍ ᑯᓴᐸᑦ᙮
ᒋ ‍ ᑕᑈᐤ ᒪᒃ ᐊ ‍ ᐃᔅᒋᔄᑦ,
“ᐅᑎᐸᔨᒋᒐᐤ,
ᐸᒋ ‍ ᐎᒋᐃ !”
ᑎᐛᒡ ᒪᒃ ᒋᓴᔅ ᒋ ‍ ᓱᐎᓂᔅᒐᔪᐤ,
ᒂ ‍ ᒪᑯᓇᑦ ᐊᑯ ᐊᑕᑦ,
“ᒐᒂᓐ ᐛᒋ ᐳᓂᔨᓐ ᐊ ‍ ᑕᑈᑎᒥᓐ ᒐᒋ ᑐᑕᑕᓐ ᒐᒋ ᐱᒧᑕᔨᓐ ᓂᐱᒡ᙮”
ᐃᔅᐱ ᒪᒃ ᑕᐱᔅᑯᓐ ᑲ ‍ ᐳᓯᒡ ᐊᓂᔭ ᐅᐤᑎᔪᐤ,
ᐊᑯ ᓇᔅᒡ ᑲ ᐊᑎ ‍ ᔽᔅᑎᓂᔨᒡ᙮
ᐊᓐᒡ ᒪᒃ ᒋᔅᒋᓄᐊᒧᐛᑭᓐᒡ ᐊᓐᑕ ᐅᐤᑎᒡ ᑲ ‍ ᑕᒡ ᒋ ‍ ᐊᔭᒥᐊᔅᑐᐛᐅᒡ ᒋᓴᓴ ᐊ ‍ ᐃᑕᒡ,
“ᑕᑈ ᒋᔾ ᒋᓴᒪᓂᑐᐤ ᐅᑯᓴ᙮”
ᒋ ‍ ᐊᓱᐊᒧᒡ ᒪᒃ ᐊᓂᔭ ᓴᑲᐃᑭᓂᔪᐤ ᐊᑯ ᐊᓐᑕ ᑲᓇᓴᕋᑦ ᑲ ‍ ᐃᓯᓂᐧᑲᑕᔨᒡ ᐅᑕᓇᔪᐤ ᑲ ‍ ᒥᓯᑲᒡ᙮
ᒋ ‍ ᓂᔅᑐᐅᓇᑯᐤ ᒪᒃ ᒋᓴᔅ ᐊᓂᔭ ᐃᔪᐛ ᐊᓐᑕ ᑲ ‍ ᑕᔨᒋ᙮
ᐊᑯ ᒂ ‍ ᐃᔅᒋᔄᒡ ᒥᓯᐛ ᐊᓂᔭ ᑲ ‍ ᐊᐧᑯᓯᔨᒋ ᐊᓐᑕ ᐊᓂᔭ ᐛᔅᑲ ᐊᔅᒋᔪᐤ ᑲ ‍ ᑕᔨᒋ ᒐᒋ ᐸᓱᐛᑭᓄᔨᒋ ᐊᓐᑕ ᒋᓴᓴ ᐊ ‍ ᑕᔨᒋ᙮
ᐊᑯ ᐊᓐᒡ ᑲ ‍ ᐊᐧᑯᓯᒡ ᑲ ‍ ᓂᑐᑎᒧᐛᒡ ᒋᓴᓴ ᒐᒋ ᓇᐃᒥᑯᒡ ᒥᒄ ᒐᒋ ᑕᒋᓂᒺᒡ ᐊ ‍ ᐅᓂᔎᑭᓂᔨᒡ ᐅᑦ ᐊᑯᐱᔪᐤ᙮
ᒥᓯᐛ ᒪᒃ ᐊᐛᔪᐛ ᑲ ‍ ᑕᒋᓂᒥᔨᒋ ᐅᑦ ᐊᑯᑉ ᒋ ‍ ᒥᓏᑎᓯᔪᐛ᙮